28
Lapho Okutholakala Khona Inhakanipho
1 Kulomgodi wesiliva
lendawo lapho okucengwa khona igolide.
2 Insimbi ithathwa emhlabathini,
lethusi lincibilikiswa emanyeleni.
3 Umuntu uyawuxotsha umnyama;
uguduza ezingoxweni eziphansi kude
edinga amanyele emnyameni othe bhuqe.
4 Khatshana kwezindawo zabantu ugebha umgodi,
ezindaweni lapho okungafiki nyawo lwamuntu;
khatshana kwabantu uyalenga, azunguzeke.
5 Umhlaba, okuphuma kuwo ukudla,
uyaguquka ngaphansi ingathi utshiswe ngomlilo;
6 amasafire amatshe amahle ayaphuma emadwaleni,
uthuli lwawo lugcwele igolide.
7 Kakukho nyoni edla inyama eyaziyo leyondlela efihlekileyo,
kakulalihlo laluphi ukhozi oselwake lwayibona.
8 Izilo ezizithembileyo kazilubeki unyawo kuyo,
njalo kakulasilwane esizingela khona.
9 Isandla somuntu yiso esihlasela idwala eliyinsengetshe
siveze obala impande zezintaba.
10 Uyaligubha idwala angene;
ilihlo lakhe liwabone wonke amagugu alo.
11 Uyathungatha lapho okudabuka khona imifula
aveze obala izinto ezifihlekileyo.
12 Kodwa ukuhlakanipha kungafunyanwa ngaphi na?
Kuhlala ngaphi na ukuzwisisa?
13 Umuntu kakuzwisisi ukuqakatheka kwakho;
kakufunyanwa elizweni labaphilayo.
14 Phansi ekujuleni kuthi, “Kakukho kimi”;
ulwandle luthi, “Kangilakho mina.”
15 Kungeke kwathengwa ngegolide elicolekileyo,
njalo lentengo yakho ingeke yalinganiswa ngesiliva.
16 Kungeke kwathengwa ngegolide lase-Ofiri,
loba nge-onikisi kumbe isafire.
17 Kungazake kulinganiswe legolide loba amatshe akhazimulayo,
njalo kakuzuzwa ngemiceciso yegolide.
18 Amatshe amahle ekhorali lejaspa lawo kawabalwa lapha;
intengo yokuhlakanipha ingaphezulu kwamarubhi.
19 Ithophazi yaseKhushi ngeke ilinganiswe lakho;
ngeke kuthengwe langegolide elicolekileyo.
20 Pho kuvela ngaphi ukuhlakanipha na?
Kuhlala ngaphi ukuzwisisa?
21 Kufihliwe emehlweni ento yonke ephilayo,
kucatshisiwe lakuzo izinyoni zasemoyeni.
22 INcithakalo loKufa kuthi,
“Amahungahunga akho yiwo kuphela esiwezwayo.”
23 UNkulunkulu uyayizwisisa indlela yakho
njalo nguye yedwa okwaziyo lapho okuhlala khona,
24 ngoba uyayikhangela imikhawulo yomhlaba
akubone konke okungaphansi kwamazulu.
25 Wathi emisa umfutho womoya,
elinganisa isimo samanzi,
26 wathi ebeka umthetho wezulu elinayo
lendlela yezulu elilesiphepho,
27 wasekukhangela ukuhlakanipha wakuhlola butsha;
wakukholwa wakuqinisa, wakulinga ukuthi kuqinile.
28 Wathi emuntwini,
“Ukumesaba uThixo yikho ukuhlakanipha,
lokuxwaya ububi yikho ukuzwisisa.”