41
UThixo Uqhubeka Ekhuluma
1 “Ungambamba na uLeviyathani ngewuka
loba uhitshele ulimi lwakhe ngentambo na?
2 Ungawufaka umkhala yini emakhaleni akhe
kumbe ubhoboze umhlathi wakhe ngewuka na?
3 Uzabe elokhu ekuncenga yini ukuthi umzwele?
Uzakhuluma lawe ngamazwi apholileyo yini?
4 Uzakwenza isivumelwano lawe na
ukuthi abe yisichaka sakho kokuphela?
5 Ungamenza abe yisifuyo sokudlalisa njengenyoni na
kumbe umfake umkhungo adlaliswe ngamantombazana na?
6 Abathengi bazabhejelana ngentengo yakhe na?
Bazakwahlukaniselana ngaye na abathengi?
7 Ungasibhoboza yini isikhumba sakhe ngenhlendla
loba ikhanda lakhe ngemikhonto yokuciba inhlanzi?
8 Ungabeka isandla phezu kwakhe,
uzahlala ukukhumbula ukutshukana kwenu ungaphindi futhi!
9 Ukucabanga ukuthi ungamehlula kuyize;
ukumbona nje kodwa kuqeda amandla.
10 Kakho ongaba lesibindi sokuthi alwe laye.
Pho ngubani ongamelana lami na?
11 Ngubani engilomlandu kuye othi kangihlawule na?
Konke okukhona ngaphansi kwezulu ngokwami.
12 Kangisoze ngikhawule ukubabaza izitho zakhe,
amandla akhe langesimo sakhe esihle.
13 Ngubani ongaxebula isikhumba sakhe na?
Ngubani ongasondela kuye ngamatomu na?
14 Ngubani ongaqunga isibindi avule iminyango yomlomo wakhe,
ogqagqelwe zingavula zamazinyo na?
15 Umhlane wakhe ulezinhlu zamahawu
abophene silikici;
16 yilelo lithe mba kwelinye
okuthi kakungeni moya phakathi kwawo.
17 Anamathelene ndawonye;
abambene okokuthi angeke ehlukaniswe.
18 Ukuthimula kwakhe kukhupha inhlansi zomlilo;
amehlo akhe anjengemisebe yokusa.
19 Amalangabi omlilo alavuka emlonyeni wakhe;
inhlansi zomlilo ziqhatsha ziphuma khona.
20 Intuthu ithunqa iphuma emakhaleni akhe
kungathi isuka embizeni ebilayo phezu komlilo wemihlanga.
21 Ukuphefumula kwakhe kulumathisa amalahle,
njalo kulavuka amalangabi emlonyeni wakhe.
22 Amandla akhe asentanyeni yakhe;
okuphambi kwakhe kuhle kuphele amandla.
23 Amavinqo enyama yakhe abambene nki;
aqine nko kawehlukaniseki.
24 Isifuba sakhe silukhuni njengelitshe,
siqine njengengaphansi kwembokodo.
25 Uthi nxa ephakama kwesabe amaqhawe ngokwawo;
atshede ebalekela ukubhula komsila wakhe.
26 Inkemba leyo emfikelayo kayenzi lutho,
kumbe umkhonto, loba umtshoko loba isijula.
27 Insimbi uyithatha njengotshani
lethusi kungathi luluthi olubolileyo.
28 Imitshoko kayimenzi abaleke;
lamatshe esavutha anjengomule kuye.
29 Induku kuye ingumuca wotshani;
uyahleka esizwa ukukhenceza komdikadika.
30 Ingaphansi yomzimba wakhe injengendengezi ezibukhali,
itshiya umzila odakeni kungathi yisileyi esizunguzekayo.
31 Udunga inziki zamanzi ayabuke njengembiza enkulu ibila,
aluvube ulwandle njengembiza yamagcobo.
32 Ngemva kwakhe utshiya umzila okhazimulayo;
umuntu angazathi ulwandle luloboya obumhlophe.
33 Kakukho emhlabeni okulingana laye,
isidalwa esingesabiyo.
34 Ubakhangelela phansi bonke abathi bazithembile;
uyinkosi phezu kwabo bonke abazigqajayo.”