49
Ilizwi Ngama-Amoni
1 Mayelana lama-Amoni:
Nanku akutshoyo uThixo:
“U-Israyeli kalamadodana na?
Kalandlalifa na?
Pho kungani uMoleki esethumbe iGadi na?
Kungani abantu bakhe behlala emadolobheni alo na?
2 Kodwa insuku ziyeza,
lapho engizahlaba khona umkhosi wempi
wokumelana leRabha yama-Amoni,
izakuba yindunduma yonxiwa;
lemizi eseduze layo izathungelwa ngomlilo.
Ngakho u-Israyeli uzabaxotsha
labo ababemxotshele phandle,” kutsho uThixo.
3 “Lila weHeshibhoni, ngoba i-Ayi ichithekile!
Khalani lina elihlala eRabha!
Gqokani amasaka lilile;
gijimelani lapha lalaphaya phakathi kwemiduli,
ngoba uMoleki uzathunjwa,
ndawonye labaphristi bakhe kanye lezikhulu zakhe.
4 Lizincomelani ngezigodi zenu,
lizincomelani ngezigodi ezithela kangaka?
Wena ndodakazi engathembekanga,
uthemba inotho yakho uthi,
‘Ngubani ozangihlasela na?’
5 Ngizalilethela ukwesaba
okuvela kubo bonke abaseduze lani,”
kutsho iNkosi, uThixo uSomandla.
“Lonke lizaxotshelwa khatshana,
njalo kakho ozaqoqa ababalekayo.
6 Kodwa emva kwalokho
ngizabuyisela inhlanhla yama-Amoni,”
kutsho uThixo.
Ilizwi Nge-Edomi
7 Mayelana le-Edomi:
Nanku akutshoyo uThixo uSomandla:
“Kakuselakuhlakanipha eThemani na?
Izeluleko sezaphela na kwabahlakaniphileyo?
Ukuhlakanipha kwabo sekwabola na?
8 Phendukani libaleke, licatshe ezimbalwini ezitshonayo,
lina elihlala eDedani,
ngoba ngizaletha umonakalo phezu kuka-Esawu
ngesikhathi engizamjezisa ngaso.
9 Nxa abavuni bamavini befike kuwe,
kabangeke batshiye amalutshwana na?
Nxa amasela efika ebusuku
kabayikuntshontsha lokho okwanele abakufunayo kuphela na?
10 Kodwa u-Esawu ngizamhlubula asale eze;
ngizakwembula izindawo zakhe zokucatsha,
ukuze angacatshi.
Amabutho akhe ahlomileyo azabhubha
kanye labomakhelwane bakhe labahlanganyela laye,
angabikhona khona ozakuthi,
11 ‘Tshiya izintandane zakho; ngizavikela impilo yazo
labafelokazi bakho bangathemba kimi.’ ”
12 UThixo uthi: “Nxa labo abangafanelanga ukunatha inkezo kumele bayinathe, kungani wena ungeze wajeziswa na? Kawuyikuphutha ukujeziswa, kumele uyinathe. 13 Ngifunga ngami, ukuthi iBhozira izakuba lunxiwa lento yokwesatshwa, eyokuthukwa lokuqalekiswa, njalo wonke amadolobho ayo azakuba ngamanxiwa nini lanini,” kutsho uThixo.
14 Sengizwe ilizwi elivela kuThixo:
Kuthunywe isithunywa ezizweni ukuba sithi,
“Buthanani ukuba liyihlasele!
Vukani lilwe impi!”
15 “Khathesi ngizakwenza ube mncane phakathi kwezizwe,
udeleleke ebantwini.
16 Ukuthuthumela okungabangwa nguwe,
lokuzigqaja kwenhliziyo yakho kukukhohlisile,
wena ohlala eminkenkeni yamadwala,
wena ohlala ezingqongeni zoqaqa.
Lanxa usakhela isidleke sakho phezulu njengengqungqulu,
ukhonapho ngizakwehlisela phansi,”
kutsho uThixo.
17 “I-Edomi izakuba yinto yokwesatshwa,
bonke abadlula khona bazathuthumela baklolode
ngenxa yamanxeba ayo wonke.
18 Njengokuchitheka kweSodoma leGomora,
kanye lamadolobho awo ayeseduze,
ngakho kakho ozahlala kuyo,
kakho ozabuye ahlale khona” kutsho uThixo.
19 “Njengesilwane siphuma emahlathini aseJodani
sisiya emadlelweni amahle,
i-Edomi ngizayixotsha elizweni layo ngesikhatshana.
Ngubani okhethiweyo engizamkhethela lokhu na?
Ngubani onjengami, ngubani ongamelana lami na?
Njalo nguphi umelusi ongajamelana lami na?”
20 Ngakho, zwanini lokho uThixo asecebe ukukwenza nge-Edomi,
asemise ukukwenza kulabo abahlala eThemani:
Amazinyane omhlambi azadonselwa le;
amadlelo awo uzawatshabalalisa ngokupheleleyo ngenxa yabo.
21 Ekuzwakaleni komsindo wokuwa kwabo umhlaba uzagedezela,
ukukhala kwabo kuzazwakala eLwandle oluBomvu.
22 Khangelani! Ingqungqulu izaqonga iphinde yehlele phansi,
yelulele impiko zayo phezu kweBhozira.
Ngalolosuku inhliziyo zamabutho ase-Edomi
zizakuba njengenhliziyo yowesifazane ohelelwayo.
Ilizwi NgeDamaseko
23 Mayelana leDamaseko:
“IHamathi le-Ariphadi athithibele,
ngoba azwe izindaba ezimbi.
Adanile,
akhathazeke njengolwandle olungela kuphumula.
24 IDamaseko isibe buthakathaka,
isiphendukile ukuba ibaleke,
isiphethwe layikuphaphazela;
ibanjwe lusizi lobuhlungu,
ubuhlungu obunjengowesifazane ohelelwayo.
25 Kungani idolobho lodumo lingadelwanga,
idolobho engithokoza ngalo na?
26 Ngeqiniso izinsizwa zayo zizakuwa emgwaqweni;
amabutho ayo wonke azathuliswa ngalolosuku,”
kutsho uThixo uSomandla.
27 “Imiduli yaseDamaseko ngizayithungela ngomlilo;
uzaqothula izinqaba zaseBheni-Hadadi.”
Ilizwi NgeKhedari LeHazori
28 Mayelana leKhedari lemibuso yaseHazori, eyahlaselwa nguNebhukhadineza inkosi yaseBhabhiloni:
UThixo uthi:
“Vuka uhlasele iKhedari
ubhubhise labantu baseMpumalanga.
29 Amathente abo lemihlambi yabo kuzathunjwa;
amakhetheni abo azathathwa
layo yonke impahla yabo kanye lamakamela abo.
Abantu bazaklabalala besithi kubo,
‘Ukwesaba enhlangothini zonke!’
30 Balekani ngokuphangisa!
Hlalani ezimbalwini ezitshonayo, lina elihlala eHazori,”
kutsho uThixo.
“UNebhukhadineza inkosi yaseBhabhiloni usecebe icebo ngani,
usebumbe icebo ngani.
31 Vukani lihlasele isizwe esizinzileyo,
esihlezi ngethemba,”
kutsho uThixo,
“isizwe esingelawo amasango kumbe imigoqo;
abantu baso bahlala bodwa.
32 Amakamela aso azakuba yimpango,
lemihlambi yabo emikhulu izakuba yimpango.
Ngizabahlakazela emoyeni labo abasezindaweni ezikude
njalo ngizaletha umonakalo kubo uvelela enhlangothini zonke,”
kutsho uThixo.
33 “IHazori izakuba yisikhundla samakhanka,
indawo echithekileyo nini lanini.
Kakho ozahlala khona,
akulamuntu ozahlala kuyo.”
Ilizwi Nge-Elamu
34 Leli yilizwi likaThixo elafika kuJeremiya umphrofethi mayelana le-Elamu, ekuqaleni kombuso kaZedekhiya inkosi yakoJuda, elathi:
35 UThixo uSomandla uthi:
“Khangela, idandili le-Elamu ngizalephula,
insika yamandla abo.
36 Ngizalethela i-Elamu imimoya emine
ezavela emagumbini amane amazulu,
ngizabahlakazela emimoyeni emine,
njalo akuyikuba lesizwe
abathunjwe e-Elamu abangayikuya kuso.
37 I-Elamu ngizayibhidliza phambi kwezitha zayo,
phambi kwalabo abafuna ukubabulala.
Ngizakwehlisela umonakalo phezu kwabo
kanye lolaka lwami oluvuthayo,”
kutsho uThixo.
“Ngizabaxhuma ngenkemba
ngize ngibaqede bonke.
38 Ngizabeka isihlalo sami sobukhosi e-Elamu
ngichithe inkosi yayo lezikhulu zayo,”
kutsho uThixo.
39 “Kodwa inhlanhla ye-Elamu ngizayibuyisa
ensukwini ezizayo,”
kutsho uThixo.