9
Isiphetho Sinye Kubo Bonke
1 Yikho ngakucabanga konke lokhu ngabona ukuthi abalungileyo labahlakaniphileyo labakwenzayo kusezandleni zikaNkulunkulu, kodwa kakho owaziyo ingabe ulindelwe luthando langabe yinzondo. 2 Bonke balesiphetho sinye, abaqondileyo labaxhwalileyo, abalungileyo lababi, abahlambulukileyo labangcolileyo, abenza imihlatshelo labangayenziyo.
Njengoba kunjalo emuntwini olungileyo,
kunjalo lakoyisoni;
njengoba kunjalo kwabenza izifungo,
kunjalo lakulabo abesaba ukuzenza.
3 Lobu yibo ububi obuvelela zonke izinto ngaphansi kwelanga: Konke kulesiphetho sinye. Njalo inhliziyo zabantu zigcwele izibozi futhi kulokubheda phakathi kwazo nxa besaphila, ikanti emva kwakho konke baya kwabafileyo. 4 Loba ngubani olethemba nxa esahlezi kwabaphilayo, yebo kambe phela inja ephilayo ingcono kulesilwane esifileyo!
5 Ngoba abaphilayo bayakwazi ukuthi bazakufa,
kodwa abafileyo kabazi lutho;
kabaselawo omunye umvuzo,
ngitsho lokukhumbula ngabo kuyaphela.
6 Uthando lwabo, inzondo yabo
lomona wabo sekwedlula nya;
nini lanini kabasayikuba lengxenye
loba kukuphi okwenzakalayo ngaphansi kwelanga.
7 Hamba nje uyezidlela ukudla kwakho uchelesile, unathe iwayini lakho ngenhliziyo emhlophe, ngoba uNkulunkulu usakuvumele okwamanje. 8 Gqoka ezimhlophe ngezikhathi zonke, ugcobe ikhanda lakho ngamafutha. 9 Kholisa impilo lomfazi wakho omthandayo kuzozonke insuku zale impilo eyize uNkulunkulu akunike yona ngaphansi kwelanga, zonke insuku zakho eziyize. Phela lesi yiso isabelo sakho empilweni phakathi kokutshikatshika kwakho ngaphansi kwelanga. 10 Lokho isandla sakho esingakwenza kwenze ngamandla akho wonke, ngoba engcwabeni lapho oya khona akusetshenzwa, akulakulungiselela, kakulalwazi kumbe ukuhlakanipha.
11 Ngikubonile okunye njalo ngaphansi kwelanga:
Ukutshiya abanye kakuyi ngesiqubu
kumbe ukunqoba impi kuye ngamandla;
kakutsho ukuthi ukudla kuya kwabahlakaniphileyo
kumbe inotho kwabakhaliphileyo
loba okuhle kwehlele abafundileyo;
kodwa kuya ngesikhathi langenhlanhla kubani lobani.
12 Futhi kakho owaziyo ukuthi isikhathi sakhe sizafika nini:
Njengezinhlanzi ezigolwa kabuhlungu ngamambule
loba izinyoni zibanjwa esifini,
kanjalo abantu bafikelwa yizikhathi ezimbi
ezibafikela belibele.
Kungcono Ukuhlakanipha Kulobuwula
13 Ngaphinda ngabona ngaphansi kwelanga lesisibonelo sokuhlakanipha esagxila engqondweni yami: 14 Kwake kwaba khona idolobho elincinyane elalilabantu abalutshwana kulo. Kwasuka inkosi elamandla yalihlasela, yalihonqolozela yakha amadundulu amakhulu okuvimbezela. 15 Kulelodolobho kwakuhlala indoda ethile engesulutho kodwa ihlakaniphile, ngakho yawusindisa umuzi lowo ngokuhlakanipha kwayo. Kodwa kakho loyedwa owaphinde wayikhumbula leyondoda eyayingebani. 16 Yikho-ke ngasengisithi, “Ukuhlakanipha kungcono kulamandla.” Kodwa ukuhlakanipha komuntukazana kuyeyiswa lamazwi akhe akasanakwa.
17 Amazwi apholileyo abahlakaniphileyo afanele alalelwe
ngcono kulokumemeza kombusi weziwula.
18 Ukuhlakanipha kungcono kulezikhali zempi,
umoni oyedwa uyabuchitha bonke ubuhle.