10
1 Maye kulabo abenza imithetho emibi,
lakulabo ababhala izimiso ezincindezelayo,
2 ukuba kwamukwe abayanga amalungelo abo
lokugodla okufaneleyo kwabantu bami abancindezelweyo;
bazingela abafelokazi
baqhwage izintandane.
3 Lizakwenzani ngosuku lokuthonisiswa
lapho incithakalo isiza ivela khatshana?
Lizabalekela kubani ukuba lithole usizo na?
Lizayitshiya ngaphi inotho yenu?
4 Akukho okuzasala, kodwa ukuba baquthe phakathi kwabathunjiweyo
loba bafe lababuleweyo.
Ikanti kukho konke lokhu, ukuthukuthela kwakhe akupheli,
isandla sakhe silokhu siphakanyisiwe.
UNkulunkulu Wahlulela I-Asiriya
5 “Maye kumʼAsiriya, intonga yentukuthelo yami,
esandleni sayo kulesagila solaka lwami!
6 Ngimthumela ukuyamelana lesizwe esingelankulunkulu,
ngimthumela ukuyamelana labantu abangithukuthelisayo,
ukuba athumbe ahluthune impahla yokuthunjwa,
lokubanyathelela phansi njengodaka ezindleleni.
7 Kodwa lokhu akusikho akujongileyo,
lokhu akusikho okusengqondweni yakhe;
injongo yakhe yikutshabalalisa,
abhubhise izizwe ezinengi.
8 Uthi, ‘Izinduna zami zebutho kazisimakhosi zonke na?
9 IKhalino kaliphumelelanga njengeKharikhemishi na?
IHamathi kalinjenge-Ariphadi na?
LeSamariya kayinjengeDamaseko na?
10 Lanjengoba isandla sami sabamba imibuso yezithombe,
imibuso ezifanekiso zayo zedlula ezeJerusalema lezeSamariya,
11 angiyikuliphatha iJerusalema lezithombe zalo
ngendlela engaphatha ngayo iSamariya lezithombe zayo na?’ ”
12 Lapho uThixo esewuqedile wonke umsebenzi wakhe mayelana lentaba iZiyoni leJerusalema uzakuthi, “Ngizayijezisa inkosi yase-Asiriya ngenxa yokuzigqaja kwayo lokuzazisa okubonakala emehlweni ayo.” 13 Ngoba uthi:
“ ‘Ngamandla esandla sami langokuhlakanipha kwami
sengenze lokhu ngoba ngilokuqedisisa.
Ngayisusa imingcele yezizwe,
ngathumba inotho yazo;
njengolamandla nganqoba amakhosi azo.
14 Njengomuntu efinyelela isidleke senyoni,
ngokunjalo isandla sami safinyelela enothweni yezizwe,
njengabantu bebutha amaqanda atshiyiweyo,
kanjalo ngaqoqa amazwe wonke;
akukho okwaphaphazelisa amaphiko
loba okwavula umlomo wakho kwatshiyoza.’ ”
15 Konje ihloka liyaziphakamisela ngaphezu kwalowo olizulisayo na,
loba isaha izincome imelane lalowo oyisebenzisayo na?
Njengangathi induku izanyikinya lowo oyiphakamisayo,
kumbe isagila sinyikinye lowo ongasiso sigodo!
16 Ngakho-ke, iNkosi, uThixo uSomandla,
uzathumela isifo esicikizayo emabuthweni ayo aqinileyo;
ngaphansi kobukhosi bayo kuzaphembeka umlilo
njengelangabi elibhebhayo.
17 Ukukhanya kuka-Israyeli kuzakuba ngumlilo,
oNgcwele wabo abe lilangabi,
ngosuku olulodwa lizatshisa liqede
ameva akhe lokhula lwakhe.
18 Ubuhle bamahlathi akhe lamasimu akhe avundileyo,
uzakuqeda ngokupheleleyo
njengalapho umuntu ogulayo ecikizeka.
19 Izihlahla zamahlathi ezisalayo zizakuba zilutshwana,
okungathi lomntwana azibale.
Insalela Yako-Israyeli
20 Ngalolosuku insalela yako-Israyeli,
abendlu kaJakhobe abasindayo,
kabasayikwethemba kuye
owabatshayayo wababhubhisa
kodwa ngeqiniso bazathembela kuThixo,
oNgcwele ka-Israyeli.
21 Insalela izabuyela, insalela kaJakhobe
izabuyela kuSomandla uNkulunkulu.
22 Loba abantu bakho, we Israyeli, benjengetshebetshebe olwandle,
kuzabuya insalela kuphela.
Incithakalo isimenyezelwe,
iyabakhulela kodwa ilungile.
23 INkosi, uThixo uSomandla, uzasifeza isimemezelo
sokubhujiswa elizweni lonke.
24 Ngakho-ke lokho yikho iNkosi, uThixo uSomandla akutshoyo:
“Awu bantu bami abahlala eZiyoni,
lingawesabi ama-Asiriya
alitshaya ngentonga
njalo lawo aliphakamisela isagila njengokwenziwa yiGibhithe.
25 Masinyane ukulithukuthelela kwami kuzaphela,
ulaka lwami luzaqondiswa ekubhujisweni kwabo.”
26 UThixo uSomandla uzabatshaya ngomchilo
njengalapho atshaya iMidiyani edwaleni lase-Orebi,
njalo uzaphakamisela intonga yakhe ngaphezu kwamanzi
njengalokhu akwenza eGibhithe.
27 Ngalolosuku imithwalo yabo izasuswa emahlombe enu,
lejogwe labo entanyeni zenu;
ijogwe lizakwephulwa
ngoba selizimukile.
28 Bayangena e-Ayathi;
badabula phakathi kweMigironi;
bagcina impahla eMikhimashi.
29 Badlula emkhandlwini bathi,
“Ebusuku sizalala eGebha.”
IRama liyathuthumela;
iGibhiya likaSawuli liyabaleka.
30 Hlaba umkhosi, We! Ndodakazi kaGalimi,
lalela we Layisha!
Anathothi ozihawulelayo!
31 IMadimena iyabaleka;
abantu baseGebhimu bazacatsha.
32 Ngalolosuku bazakuma kancane, kancane eNobhi,
bazakhomba ngezinqindi zabo
intaba yeNdodakazi yeZiyoni,
eqaqeni lwaseJerusalema.
33 Khangelani, iNkosi, uThixo uSomandla,
uzaquma ingatsha ngamandla amakhulu.
Izihlahla ezidephileyo zizaqunywa.
Ezinde zazo zizakwehliselwa phansi.
34 Ngehloka uzagamula izixuku zehlathi;
iLebhanoni izakuwa phambi kwakhe olaMandla.