30
Ukubuyiswa Kuka-Israyeli
1 Leli yilizwi elafika kuJeremiya livela kuThixo lisithi: 2 “UThixo, uNkulunkulu ka-Israyeli uthi, ‘Loba encwadini wonke amazwi engiwakhulume kuwe. 3 Insuku ziyeza,’ kutsho uThixo, ‘lapho engizabuyisa abantu bami u-Israyeli loJuda bevela ekuthunjweni ngibabuyisele elizweni engalinika okhokho babo ukuba libe ngelabo,’ kutsho uThixo.”
4 Amazwi akhulunywa nguThixo ngo-Israyeli loJuda: 5 “Wathi:
‘Ukukhala kokwesaba kuzwakele,
ukwesaba okukhulu, hatshi ukuthula.
6 Buzani libone:
Indoda ingazala abantwana na?
Pho kungani ngibona wonke amadoda aqinileyo
ebambe izisu zawo ngezandla njengowesifazane ohelelwayo,
ubuso bonke sebube mhlotshana okokufa?
7 Yeka ukwesabeka okuzakuba yilolosuku!
Kalukho oluzakuba njengalo.
Kuzakuba yisikhathi sokuhlupheka kukaJakhobe,
kodwa uzahlengwa kukho.
8 Ngalolosuku,’ kutsho uThixo uSomandla,
‘ngizalephula ijogwe entanyeni zabo
ngiqamule lezibopho zabo;
abezizweni kabasayikubagqilaza futhi.
9 Esikhundleni salokho, bazasebenzela uThixo uNkulunkulu wabo,
loDavida inkosi yabo,
engizabavusela yona.
10 Ngakho ungesabi, wena Jakhobe nceku yami;
ungadangali, wena Israyeli,’
kutsho uThixo.
‘Ngeqiniso ngizakuhlenga ezindaweni ezikude,
lenzalo yakho elizweni lokuthunjwa kwayo.
UJakhobe uzakuba lokuthula futhi kanye lokuvikeleka,
njalo kakho ozamenza esabe.
11 Ngilawe njalo ngizakuhlenga,’
kutsho uThixo.
‘Lanxa ngizichitha ngokupheleleyo zonke izizwe
engikuhlakazela kuzo,
wena angiyikukuchitha ngokupheleleyo.
Ngizakuqondisa kodwa ngokufaneleyo kuphela;
kangiyikukuyekela ungajeziswanga.’
12 UThixo uthi:
‘Isilonda sakho kaselapheki,
ukulimala kwakho akupholi.
13 Kakho okhulumela inhloso yakho,
akulamuthi wesilonda sakho,
akukho kuphola kuwe.
14 Bonke abangane bakho sebekukhohliwe;
kabalandaba lawe.
Ngikutshaye njengokungenziwa yisitha
ngakujezisa njengokungenziwa ngolesihluku,
ngoba icala lakho likhulu kakhulu
lezono zakho zinengi kakhulu.
15 Kungani ukhaliswa linxeba lakho,
ubuhlungu bakho obungelaphekiyo na?
Ngenxa yecala lakho elikhulu lezono ezinengi
ngenze lezizinto kuwe.
16 Kodwa bonke abakudlayo bazadliwa;
zonke izitha zakho zizathunjwa.
Labo abakuphangayo bazaphangwa;
bonke abakwemukayo ngizabemuka.
17 Kodwa ngizakusilisa ngipholise lamanxeba akho,’
kutsho uThixo,
‘ngoba kuthiwa ungolahliweyo,
iZiyoni okungekho olendaba lalo.’
18 UThixo uthi:
‘Ngizavuselela inotho yasemathenteni kaJakhobe
ngibe lesihawu emakhaya akhe;
idolobho lizakwakhiwa kutsha emanxiweni alo,
lendlu yobukhosi izakuma endaweni yayo uqobo.
19 Kubo kuzavela izingoma zokubonga
kanye lomsindo wokuthokoza.
Ngizakwandisa amanani abo,
njalo kabayikuphungulwa;
ngizabenza bahlonitshwe,
njalo kabayikweyiswa.
20 Abantwana babo bazakuba njengezinsukwini zakudala,
lebandla labo lizamiselwa phambi kwami;
ngizabajezisa bonke ababancindezelayo.
21 Umkhokheli wabo uzakuba ngomunye wabakibo;
umbusi wabo uzavela phakathi kwabo.
Ngizamsondeza eduze, uzakuza phansi kwami,
ngoba ngubani lowo ongazinikela
ukuba seduze kwami na?’
kutsho uThixo.
22 ‘Ngakho lina lizakuba ngabantu bami,
mina ngibe nguNkulunkulu wenu.’ ”
23 Khangelani, isiphepho sikaThixo
sizakhupha ulaka,
umoya osasivunguzane usehlela
phezu kwamakhanda ababi.
24 Ulaka olwesabekayo lukaThixo kaluyikudeda
aze ayifeze ngokupheleleyo
injongo yenhliziyo yakhe.
Ensukwini ezizayo
lizakuzwisisa lokhu.