3
Inkulumo KaJobe
1 Ngemva kwalokho uJobe wavula umlomo wakhe waliqalekisa ilanga azalwa ngalo. 2 Wathi:
3 “Sengathi ilanga lokuzalwa kwami lingatshabalala,
lalobobusuku okwathiwa, ‘Kuzelwe umfana!’
4 Lolosuku sengathi lungaphenduka ubumnyama;
sengathi uNkulunkulu ophezulu angangalunanzi;
lokukhanya kucime ngalo.
5 Sengathi ubumnyama lethunzi elikhulu kungaluginya njalo;
sengathi iyezi lingalusibekela;
sengathi umnyama ungalugubuzela.
6 Lobobusuku, sengathi ubumnyama bungabuthi jwamu;
sengathi bungayekelwa ukubalwa kanye lezinsuku zomnyaka
futhi bungangeniswa lakuyiphi inyanga.
7 Sengathi lobobusuku bungaba yinyumba;
sengathi kungeze kwezwakala umsindo wentokozo ngalo.
8 Sengathi labo abaqalekisa insuku bangaluqalekisa lolosuku,
labo abazimisele ukuhlokoza uLeviyathani.
9 Sengathi izinkanyezi zalo zokusa zingafiphala;
lulindele imini kube yize
lungayiboni imisebe yokuqala yokusa,
10 ngoba kaluyivalanga iminyango yesibeletho ngisiza
ukufihla uhlupho emehlweni ami.
11 Kungani ngingafanga ngizalwa,
ngahle ngacitsha ngisaphuma esiswini na?
12 Kungani kwaba lamadolo okungemukela
lamabele okungimunyisa na?
13 Ngoba manje ngabe ngilele ekuthuleni;
ngabe ngisebuthongweni ekuphumuleni
14 kanye lamakhosi lababusi bomhlaba,
ababezakhele izindawo okwamanje sezingamanxiwa,
15 kanye lamakhosana ayelegolide,
egcwalise izindlu zawo ngesiliva.
16 Kumbe kungani ngingathukuzwanga emhlabathini njengomphunzo na,
njengosane oluvele lungazange lubone ukukhanya kosuku?
17 Khonale ababi kabasaxokozeli,
njalo khonale abakhatheleyo basekuphumuleni.
18 Abathunjiweyo labo bazuza ukukhululeka;
kabasakuzwa ukuhaladwa ngumtshayeli wabathunjiweyo.
19 Abantukazana lezikhulu bakhonale,
lesigqili siyakhululwa enkosini yaso.
20 Kungani ukukhanya kuphiwa labo abasosizini na,
lokuphila kulabo abalobuhlungu emphefumulweni,
21 kulabo abakhalela ukufa okungafikiyo,
abakuthungathayo ukwedlula ingcebo efihliweyo,
22 abaphuphuma ngenjabulo
bathokoza nxa sebefika engcwabeni?
23 Kungani impilo iphiwa umuntu
ondlela yakhe ifihliwe,
uNkulunkulu amhonqolozeleyo na?
24 Ngoba ukububula sokuphenduke ukudla kwami kwansukuzonke;
ukugomela kwami kuthululeka njengamanzi.
25 Ebengikwesaba sekungehlele,
obekungitshayisa ngovalo sekwenzakele kimi.
26 Kangilakho ukuchelesa, kangilakho ukuthula;
kangilakuphumula, kodwa ukuhlupheka kuphela.”