5
Kakho Loyedwa Olungileyo
1 “Yehla ukhwele ngemigwaqo yaseJerusalema,
ukhangele emaceleni wonke, ucabange,
uhlolisise wonke amagceke ayo.
Nxa ungathola umuntu oyedwa nje
oqhuba ngobuqotho efuna iqiniso,
ngizalithethelela idolobho leli.
2 Lanxa nje besithi, ‘Ngeqiniso elinjengoba uThixo ekhona,’
bajinge befunga amanga.”
3 Awu Thixo, amehlo akho kawadingi qiniso na?
Wabatshaya, kodwa kabezwanga buhlungu,
wabahlifiza, kodwa bala ukuqondiswa.
Benza ubuso babo baba lukhuni kulamatshe,
bala ukuphenduka.
4 Ngacabanga ngathi, “Laba ngabayanga nje,
bayizithutha,
ngoba indlela kaThixo kabayazi,
lemilayo kaNkulunkulu wabo.
5 Ngakho-ke ngizakuya kubakhokheli
ngikhulume labo,
ngeqiniso indlela kaThixo bayayazi,
lemilayo kaNkulunkulu wabo.”
Kodwa nganhliziyonye labo balephula ijogwe
baqamula lezibopho.
6 Ngakho isilwane esivela ehlathini sizabahlasela,
lempisi evela enkangala ibadlwengule,
ingwe izabacathamela eduze lamadolobho abo
ukudabudabula loba ngubani ophumayo,
ngoba iziphambeko zabo zinkulu,
lokuhlehlela kwabo emuva kunengi.
7 “Ngingalithethelela ngenxa yani na?
Abantwana benu bangidelile,
bafunga ngabonkulunkulu abangasibonkulunkulu,
ngabanika konke abakuswelayo,
kodwa bona bafeba
baminyana ezindlini zezifebe.
8 Bangamabhiza amaduna asuthayo, agcwele inkanuko,
omunye lomunye ekhalela umfazi wenye indoda.
9 Ngingabajezisi kulokhu na?”
kutsho uThixo.
“Ngingaphindiseli esizweni
esinjengalesi na?
10 Ngenani lidabule phakathi kwezivini zaso lizidlwengule,
kodwa lingazitshabalalisi ngokupheleleyo.
Phundlani ingatsha zalo,
ngoba abantu laba kabasibo bakaThixo.
11 Indlu ka-Israyeli lendlu kaJuda
kazithembekanga impela kimi,”
kutsho uThixo.
12 Baqambe amanga ngoThixo
bathi, “Kasoze enze lutho!
Akulabubi obuzasehlela,
kasiyikubona impi loba indlala.
13 Abaphrofethi bangumoya nje,
lelizwi kalikho kubo,
ngakho abakutshoyo kakwenziwe kubo.”
14 Ngakho-ke uThixo uNkulunkulu uSomandla uthi:
“Njengoba abantu sebekhulume amazwi la,
ngizakwenza amazwi ami emlonyeni wakho abe ngumlilo
labantu laba babe zinkuni oziqothulayo.”
15 UThixo uthi, “Wena ndlu ka-Israyeli,
ngizaletha isizwe esivela khatshana ukuba sikuhlasele,
isizwe esidala esiqinileyo,
isizwe ulimi lwaso ongalwaziyo,
lenkulumo yaso ongayizwayo.
16 Imixhaka yaso ifana lengcwaba elivulekileyo,
bonke bangamabutho alamandla.
17 Bazatshwabadela amabele enu lokudla kwenu,
batshwabadele amadodana enu kanye lamadodakazi enu,
bazatshwabadela izimvu zenu kanye lenkomo zenu,
bazatshwabadela amavini enu kanye lemikhiwa yenu.
Amadolobho avikelweyo eliwathembileyo
bazawachitha ngenkemba.
18 Ikanti langalezozinsuku,” kutsho uThixo, “angiyikuliqeda du. 19 Lapho abantu bebuza besithi, ‘Kungani uThixo uNkulunkulu wethu enze konke lokhu kithi?’ Batshele uthi, ‘Njengoba lingilahlile lakhonza onkulunkulu bezizweni elizweni lenu, ngokunjalo khathesi lizasebenzela abezizweni elizweni elingayisilo lenu.’
20 Memezela lokhu endlini kaJakhobe
njalo ukubike lakoJuda uthi:
21 Zwanini lokhu, lina zithutha zabantu abangelangqondo,
abalamehlo kodwa kababoni,
abalezindlebe kodwa kabezwa:
22 Akumelanga lingesabe na?”
kutsho uThixo.
“Kaliyikuthuthumela phambi kwami na?
Ngenza itshebetshebe laba ngumngcele wolwandle
umkhawulo wanini lanini olungeke luweqe.
Amagagasi angavinqoza, kodwa awangeke edlule,
angahlokoma, kodwa awangeke aweqe.
23 Kodwa abantu laba balezinhliziyo ezilukhuni ezihlamukayo,
baphambukile, balahleka.
24 Kabatsho ezinhliziyweni zabo ukuthi,
‘Kasimesabeni uThixo uNkulunkulu wethu,
onisa izulu ngesikhathi salo ekwindla lentwasa,
osithembisa amaviki amiselwe ukuvuna.’
25 Ukona kwenu kukuvimbele lokhu,
izono zenu zilemuka okuhle.
26 Phakathi kwabantu bami kulabantu ababi
abacathama njengabantu abathiya izinyoni,
lanjengalabo abathiya imijibila yokubamba abantu.
27 Njengezitsha ezigcwele izinyoni,
izindlu zabo zigcwele inkohliso;
sebenothile njalo sebelamandla
28 sebezimukile njalo babancwaba.
Izenzo zabo ezimbi kazilamkhawulo,
kabakudingi ukulunga.
Izintandane kabazikhulumeli ukuba zinqobe,
amalungelo abayanga kabawavikeli.
29 Akumelanga ngibajezisele lokhu na?”
kutsho uThixo.
“Akumelanga ngiphindisele esizweni
esinjengalesi na?
30 Into eyesabekayo leyethusayo
isiyenzakele kulelilizwe:
31 Abaphrofethi baphrofitha amanga,
abaphristi babusa ngamandla abo,
labantu bami bakuthanda kunjalo.
Kodwa lizakwenzani ekucineni?”