14
Ukoma, Indlala, Inkemba
1 Leli yilizwi likaThixo elafika kuJeremiya mayelana lokoma elizweni lisithi:
2 “UJuda uyalila,
amadolobho akhe ayahlupheka;
alilela ilizwe,
njalo isililo siyaqonga sivela eJerusalema.
3 Izikhulu zithuma izinceku zazo ukuyafuna amanzi;
ziya emithonjeni
kodwa zifice amanzi engekho.
Ziyabuyela lemigqomo yazo ingelalutho;
zithithibele njalo zidanile,
zemboze amakhanda azo.
4 Umhlabathi uqhekezekile
ngoba akulazulu elizweni;
abalimi bathithibele
njalo bemboze amakhanda abo.
5 Lenyamazana ensikazi egangeni
iyabalekela inkonyane layo elizelweyo
ngoba akulatshani.
6 Obabhemi beganga bema emiqolweni elugwadule
bakhefuzele njengamakhanka;
amehlo abo asefiphele
ngenxa yokuswela amadlelo.”
7 Lanxa izono zethu zifakaza kubi ngathi,
Oh Thixo, ake wenze okunye ngenxa yebizo lakho.
Ngoba ukuhlehlela kwethu emuva kunengi;
sonile kuwe.
8 Oh Themba lika-Israyeli,
uMhlengi wakhe ezikhathini zokuhlupheka,
kungani usiba njengowezizweni elizweni,
njengesihambi esihlala ubusuku obubodwa kuphela?
9 Kungani usiba njengomuntu ojunyiweyo,
lanjengebutho elingelamandla okusiza na?
Ukhona phakathi kwethu, wena Thixo,
njalo sibizwa ngebizo lakho;
ungasilahli!
10 Nanku okutshiwo nguThixo ngalababantu:
“Bayakuthanda kakhulu ukuntula;
kabazibambi inyawo zabo.
Ngakho uThixo kayikubamukela;
khathesi uzakhumbula ububi babo
abajezisele izono zabo.”
11 UThixo wasesithi kimi, “Ungakhulekeli inhlalakahle yabantu laba. 12 Lanxa bezila ukudla, ukukhala kwabo angiyikukulalela; loba benikela iminikelo yokutshiswa kanye leminikelo yamabele, angiyikuyamukela. Esikhundleni salokho, ngizabaqeda du ngenkemba, ngendlala langezifo.”
13 Kodwa mina ngathi, “Awu Thixo Wobukhosi, abaphrofethi bahlezi bebatshela besithi, ‘Kaliyikubona inkemba loba libulawe yindlala. Impela, ngizalipha ukuthula okungapheliyo kule indawo.’ ”
14 UThixo wasesithi kimi, “Abaphrofethi baphrofetha amanga ngebizo lami. Angibathumanga njalo angibakhethanga kumbe ngikhulume labo. Baphrofetha imibono yamanga kini, ukuhlahlula, ukukhonza izithombe lenkohliso yezingqondo zabo. 15 Ngakho-ke, nanku okutshiwo nguThixo ngabaphrofethi abaphrofetha ngebizo lami ukuthi: Kangizange ngibathume, kodwa bona bathi, ‘Akulankemba kumbe indlala ezathinta ilizwe leli.’ Bona labo abaphrofethi bazabhujiswa ngenkemba langendlala. 16 Abantu abaphrofetha kubo bazaphoselwa phandle emigwaqweni yaseJerusalema ngenxa yendlala lenkemba. Akulamuntu ozabangcwaba kumbe omkabo, amadodana abo loba amadodakazi abo. Ngizabehlisela ingozi ebafaneleyo.
17 Khuluma ilizwi leli kubo uthi:
‘Amehlo ami kawehlise inyembezi
ebusuku lemini zingomi;
ngoba indodakazi yami egcweleyo, labantu bami
balimele kakhulu,
balinyazwe yikutshaywa okwesabekayo.
18 Nxa ngingena elizweni,
ngibona labo ababulawa ngenkemba;
nxa ngingena edolobheni
ngibona umonakalo owenziwa yindlala.
Bobabili umphrofethi lomphristi
sebeye elizweni abangalaziyo.’ ”
19 UJuda usumlahle kokuphela na?
IZiyoni uyaleyisa na?
Usitshayeleni kangaka
size singelapheki na?
Sasilindele ukuthula
kodwa akulabuhle obaba khona,
isikhathi sokwelatshwa
kodwa kulokwesaba kuphela.
20 Awu Thixo, siyakuvuma ukona kwethu
kanye lokona kwabokhokho bethu;
impela sonile kuwe.
21 Ngenxa yebizo lakho ungasenyanyi;
ungasigconi isihlalo sakho sobukhosi esihle kakhulu.
Khumbula isivumelwano sakho lathi
ungasephuli.
22 Zikhona yini izithombe eziyize zezizwe ezinganisa izulu na?
Imikhathi yona ngokwayo iyalinisa izulu na?
Hatshi, nguwe, Thixo Nkulunkulu wethu.
Ngakho ithemba lethu likuwe,
ngoba nguwe owenza konke lokhu.