43
UMsindisi Yedwa Ka-Israyeli
1 Kodwa khathesi, nanku akutshoyo uThixo uthi,
yena owakudalayo, wena Jakhobe,
yena owakubumbayo, wena Israyeli:
“Ungesabi, ngoba ngikuhlengile;
ngikubize ngebizo lakho; ungowami.
2 Lapho udabula phakathi kwamanzi
ngizakuba lawe;
lalapho udabula emifuleni,
kayiyikukukhukhula.
Lapho uhamba phakathi komlilo, kawuyikutsha;
amalangabi kawayikukubhebhisa.
3 Ngoba mina nginguThixo uNkulunkulu wakho,
oNgcwele ka-Israyeli, uMsindisi wakho.
Ngizanikela iGibhithe njengenhlawulo yakho,
iKhushi leSebha ime esikhundleni sakho.
4 Njengoba wena uligugu njalo udumile ebusweni bami,
futhi ngenxa yokuthi ngiyakuthanda,
ngizanikela abantu esikhundleni sakho,
labantu esikhundleni sempilo yakho.
5 Ungesabi, ngoba ngilawe;
ngizakulethela inzalo yakho ivela empumalanga
ngikubuthe kusukela entshonalanga.
6 Ngizakutsho kuyo inyakatho ngithi, ‘Bakhulule!’
Ngitsho kuyo iningizimu ngithi, ‘Ungabagodli.’
Buyisani amadodana ami
akude lamadodakazi ami asemikhawulweni yomhlaba,
7 wonke umuntu obizwa ngebizo lami,
engamdalela udumo lwami,
engambumbayo, ngamenza.”
8 Phumani lalabo abayiziphofu amehlo belawo,
abayizacuthe indlebe belazo.
9 Izizwe zonke kaziqoqane ndawonye
labantu babuthane.
Nguphi wabo owaphrofitha lokhu
wamemezela kithi ngezinto zendulo?
Kabalethe ofakazi babo babonakalise ukuthi baqinisile,
ukuze abanye bezwe, batsho bathi, “Kuqotho.”
10 UThixo uthi, “Lina lingofakazi bami,
lenceku zami engizikhethileyo,
ukuze lazi, likholwe kimi,
njalo lizwisise ukuthi mina nginguye.
Ngaphambi kwami kakho unkulunkulu owake wabakhona,
njalo kakho ozakuba khona emva kwami.
11 Mina, mina uqobo, nginguThixo,
ngaphandle kwami kakho omunye umsindisi.
12 Ngivezile ngasindisa, ngamemezela, mina ngokwami,
hatshi unkulunkulu wezizweni ophakathi kwenu.
Lingofakazi bami, ngokuthi mina yimi uNkulunkulu”
kutsho uThixo.
13 “Ye, kusukela ensukwini zasendulo nginguye.
Kakho ongakhulula esandleni sami.
Lapho ngisenza, ngubani ongakuguqula na?”
Umusa KaNkulunkulu Lokungathembeki Kuka-Israyeli
14 Lokhu yikho okutshiwo nguThixo,
uMhlengi wenu, oNgcwele ka-Israyeli, uthi,
“Ngenxa yenu ngizathumela impi eBhabhiloni
ilethe bonke abaseBhabhiloni,
njengeziphepheli ngemikhumbi ababezigqaja ngayo.
15 Mina nginguThixo, oNgcwele wenu,
uMdali ka-Israyeli, iNkosi yenu.”
16 Nanku akutshoyo uThixo,
yena owenza indlela olwandle
lomkhondo emanzini alamandla,
17 yena owakhupha izinqola zempi lamabhiza,
ibutho, lamanye awokuliqinisa endawonye;
njalo lalala lapho, kalaze lavuka futhi;
licitshe, liqunywe njengentambo yesibane:
18 “Khohlwani izinto zamandulo,
linganakani ngosekwedlulayo.
19 Khangelani, ngenza okutsha!
Khathesi kuyavela ngokuphangisa; kalikuboni na?
Ngenza indlela enkangala
lezifula ogwaduleni.
20 Izinyamazana zeganga ziyangidumisa;
amakhanka lezikhova,
ngoba ngenza kube lamanzi enkangala
lezifula ogwaduleni
ukuze nginathise abantu abakhethiweyo,
21 abantu engazenzela bona
ukuba bangidumise.
22 Kodwa kawukhalazanga kimi wena Jakhobe,
kodwa ukhathele ngami wena Israyeli.
23 Kawungilethelanga izimvu zomnikelo wokutshiswa,
kumbe wangidumisa ngemihlatshelo yakho.
Angikuhluphanga ngeminikelo yamabele
kumbe ngakudinisa ngokufuna impepha.
24 Kawungithengelanga amakha ekhane anuka mnandi,
kumbe wangisuthisa ngamahwahwa emihlatshelo yakho.
Kodwa ungikhathazile ngezono zakho
njalo wangidinisa ngezinengiso zakho.
25 Mina, mina uqobo, nginguye owesula
iziphambeko zakho ngenxa yami,
ngingabe ngisazikhumbula futhi izono zakho.
26 Ngikhumbuza ngesikhathi esedlulayo,
sibonisane ngaleyondaba
ulandise ngoba msulwa kwakho.
27 Ukhokho wakho wokuqala wona;
labakhulumeli bakho bangihlamukela.
28 Ngakho izikhulu zethempelini lakho ngizaziyangisa;
nginikele uJakhobe ekubhujisweni
lo-Israyeli ekweyisweni.”