Ihubo 105
1 Bongani uThixo, memezani ibizo lakhe;
lizazise phakathi kwabantu izenzo zakhe
2 Hlabelelani kuye, hlabelelani indumiso kuye;
likhulume ngezenzo zakhe zonke ezimangalisayo.
3 Jabulani ebizweni lakhe elingcwele;
kazithokoze inhliziyo zabo abamdingayo uThixo.
4 Dingani uThixo lamandla akhe,
limdinge yena njalonjalo.
5 Khumbulani izenzo zakhe ezimangalisayo azenzayo,
izimangaliso azenzayo, lezahlulelo azikhulumayo,
6 lina zizukulwane zika-Abhrahama inceku yakhe,
lina madodana kaJakhobe, abakhethiweyo bakhe.
7 UnguThixo uNkulunkulu wethu;
izahlulelo zakhe zisemhlabeni wonke.
8 Uyasikhumbula isivumelwano sakhe nini lanini,
ilizwi lomlayo wakhe, okwezizukulwane ezizinkulungwane,
9 isivumelwano asenza lo-Abhrahama,
isifungo asifungayo ku-Isaka.
10 Wakuqinisa lokhu kuJakhobe
kwaba yisimiso ku-Israyeli njengesivumelwano saphakade:
11 wathi “Ngizalinika ilizwe laseKhenani
njengesabelo selifa lenu.”
12 Kwathi besesebalutshwana,
bebalutshwana kakhulu, beyizihambi kulo,
13 bezula kuzizwe ngezizwe
besuka komunye umbuso besiya komunye.
14 Kavumelanga loba ngubani ukubancindezela;
wawakhuza amakhosi ngenxa yabo:
15 “Lingabathinti abagcotshiweyo bami;
lingahlukuluzi abaphrofethi bami.”
16 Waletha indlala elizweni
wachitha zonke iziphala zokudla;
17 wathumela indoda yabandulela
uJosefa owathengiswa waba yisigqili.
18 Bambhonxula inyawo zakhe ngezibopho,
wabotshwa intamo ngezinsimbi,
19 kwaze kwathi lokho ayekutsho ngaphambili kwagcwaliseka,
kwaze kwathi ilizwi likaThixo
latshengisa ukuthi wayeqinisile.
20 Inkosi yathumela ukuthi akhululwe,
umbusi wezizwe wamkhulula.
21 Wamenza umbusi wendlu yakhe,
umbusi wakho konke okwakungokwakhe,
22 ukuqondisa amakhosana akhe njengokubona kwakhe
lokufundisa abadala bakhe inhlakanipho.
23 Kwathi-ke u-Israyeli wayangena eGibhithe;
uJakhobe wahlala njengowezizweni elizweni likaHamu.
24 UThixo wenza abantu bakhe banda kakhulu;
wabenza baba banengi kakhulu bandela izitha zabo,
25 kwathi inhliziyo zabo wazenza zazonda abantu bakhe,
bakha amacebo amabi ngezinceku zakhe.
26 Wathuma uMosi inceku yakhe,
lo-Aroni ayebakhethile.
27 Benza iziboniso zakhe ezimangalisayo phakathi kwabo,
izimanga zakhe elizweni likaHamu.
28 Wathumela umnyama wenza ilizwe laba mnyama
kanti angithi babewahlamukele amazwi akhe?
29 Waguqula amanzi abo aba ligazi,
okwenza inhlanzi zawo zafa.
30 Ilizwe labo lanyakazela ngamaxoxo,
angena ezindlini zokulala ezababusi babo.
31 Wakhuluma, kwavela umtshitshi wezibawu,
lenswintila elizweni labo lonke.
32 Wenza izulu labo laba yisiqhotho,
laba lombane elizweni labo lonke;
33 wacakazela phansi amavini abo lemikhiwa,
waphundla izihlahla zelizwe labo.
34 Wakhuluma zatheleka izintethe,
izintethe ezingelakubalwa;
35 zadla yonke into eluhlaza elizweni labo,
zadla izithelo zomhlabathi wabo.
36 Ngemva kwalokho wasebulala amazibulo wonke elizweni labo,
izithelo zokuqala zobulisa babo.
37 Wamkhupha u-Israyeli, ethwele esisitheka isiliva legolide,
kakwaba lamunye phakathi kwezizwana zabo owehlulwa yikufa.
38 IGibhithe yathokoza ngokusuka kwabo,
ngoba base bemesaba kubi u-Israyeli.
39 Wendlala iyezi lagubuzela,
lomlilo ukukhanyisa ebusuku.
40 Bacela wabalethela izagwaca,
wabasuthisa ngesinkwa sasezulwini.
41 Wavula ilitshe amanzi antshaza;
njengomfula ageleza enkangala.
42 Ngoba wakhumbula isithembiso sakhe esingcwele
esaphiwa inceku yakhe u-Abhrahama.
43 Wabakhupha abantu bakhe ngokuthokoza,
abakhethiweyo bakhe ngenhlokomo yentokozo.
44 Wabapha amazwe ezizwe,
badla ilifa lalokho okwakuginqelwe ngabanye,
45 ukuze bagcine iziqondiso zakhe
njalo balalele imithetho yakhe.
Dumisani uThixo.