48
Ilizwi NgeMowabi
1 Mayelana leMowabi:
UThixo uSomandla, uNkulunkulu ka-Israyeli uthi:
“Maye kuyo iNebho ngoba izachithwa.
IKhiriyathayimi izayangeka njalo ithunjwe;
inqaba izayangeka ibhidlizwe.
2 IMowabi kayiyikudunyiswa futhi;
eHeshibhoni abantu bazaceba ukumbhidliza:
besithi, ‘Wozani sitshabalalise isizwe lesiyana.’
Lawe, wena Madimeni uzathuliswa;
inkemba izaxotshana lawe.
3 Zwanini ukukhala okuvela eHoronayimi;
ukukhala komonakalo omkhulu lencithakalo.
4 IMowabi izachitheka;
abancinyane bayo bazakhala.
5 Baqansa ngendlela eya eLuhithi,
bahamba belila kabuhlungu,
emgwaqweni owehlela eHoronayimi,
kuzwakala ukukhala okulosizi ngenxa yokuchitheka.
6 Balekani! Gijimani lizivikele ekufeni;
wobani njengesihlahla enkangala.
7 Njengoba lithembe izenzo zenu lenotho yenu,
lani futhi lizathunjwa,
loKhemoshi uzakuya ekuthunjweni,
kanye labaphristi bakhe lezikhulu zakhe.
8 Umchithi uzafika emadolobheni wonke,
njalo akukho dolobho elizaphepha.
Isigodi sizatshabalaliswa,
lamagceke azaqothulwa
ngoba uThixo usekhulumile.
9 Fakani itswayi kuyo iMowabi
ngoba izachitheka;
amadolobho ayo azakuba ngamanxiwa
angayikuba lamuntu ozahlala kuwo.
10 Yeka isithuko kulowo oyekethisayo ekwenzeni umsebenzi kaThixo!
Yeka isithuko kulowo ogodla inkemba yakhe ekuchitheni igazi!
11 IMowabi ibiphumule kusukela ebutsheni bayo
njengewayini elisele phezu kwezinsipho zalo,
elingathelwanga kwenye imbiza lisuswa kwenye
kayithunjwanga.
Ngakho inambitheka njengakuqala,
iphunga layo kaliguqukanga.
12 Kodwa insuku ziyeza,
lapho ngizathuma abantu abathulula okusembizeni,
njalo bazayithululela phandle;
bazachitha okusezimbizeni zayo
bazimahlaze imbiza zayo.
13 Lapho-ke iMowabi izayangeka ngoKhemoshi
njengokuyangeka kwendlu ka-Israyeli
lapho babethembe iBhetheli.
14 Lingatsho kanjani na ukuthi, ‘Singamabutho,
amadoda alesibindi empini na’?
15 IMowabi izachithwa, amadolobho ayo ahlaselwe;
amajaha ayo aqinileyo azacakazelwa phansi abulawe,”
kutsho iNkosi, obizo layo nguThixo uSomandla.
16 “Ukuwa kweMowabi sekuseduze;
umonakalo wayo uzafika ngokuphangisa.
17 Ikhaleleni lonke lina elakhelene layo,
bonke abalwaziyo udumo lwayo,
lithi, ‘Yeka ukwephuka kwentonga yobukhosi elamandla,
yeka ukwephuka kodondolo oluhle kakhulu!’
18 Yehlani ebukhosini benu
lihlale emhlabathini owomileyo,
lina elihlala eNdodakazini yaseDibhoni.
Ngoba lowo ochitha iMowabi
uzakuzalihlasela
adilize amadolobho enu avikelweyo.
19 Manini emgwaqweni lilinde,
lina elihlala e-Aroweri.
Buzani indoda ebalekayo lowesifazane obalekayo;
babuzeni lithi, ‘Kwenzakaleni na?’
20 IMowabi iyangekile, ngoba ichithekile.
Lilani likhale!
Bikani ngase-Arinoni
ukuthi iMowabi itshabalalisiwe.
21 Ukwehlulela sekufikile emagcekeni
eHoloni, leJahazi laseMefahathi,
22 eDibhoni, leNebho laseBhethi-Dibhilathayimi,
23 eKhiriyathayimi, leBhethi-Gamuli laseBhethi Meyoni,
24 eKheriyothi kanye laseBhozira
kuwo wonke amadolobho aseMowabi, aseduze lakhatshana.
25 Uphondo lweMowabi luqunyiwe,
ingalo yalo yephuliwe,”
kutsho uThixo.
26 “Idakiseni
ngoba idelele uThixo.
IMowabi kayizibhixe ngamahlanzo ayo;
kayibe yinto yokuhlekwa.
27 U-Israyeli wayengasinto yokuhlekisa kuwe na?
Watholakala ephakathi kwamasela na,
ukuba unikine ikhanda lakho ngokweyisa
ngasosonke isikhathi lapho ukhuluma ngaye?
28 Tshiyani amadolobho enu lihlale emadwaleni,
lina elihlala eMowabi.
Wobani njengejuba elakhela isidleke salo
emlonyeni wobhalu.
29 Sizwile ngokuzigqaja kweMowabi,
ukuziqakisa kwayo lokuzazisa kwayo!
Ukuzigqaja lokuzikhukhumeza kwayo,
kanye lokuziphakamisa kwenhliziyo yayo.
30 Ngiyakwazi ukudelela kwayo, kodwa kuyize,
lokuzincoma kwayo akusizi lutho,” kutsho uThixo
31 “Ngakho-ke ngiyalila ngeMowabi,
ngikhalela iMowabi yonke,
ngililela abantu baseKhiri-Haresethi.
32 Ngiyalikhalela njengokulila kweJazeri,
lina zivini zaseSibhima.
Ingatsha zenu zinaba zifike olwandle,
zafika olwandle lwaseJazeri.
Umchithi usehlele
phezu kwezithelo zakho ezivuthiweyo laphezu kwamavini.
33 Ukuthokoza lokuthaba akusekho
ezivinini lasemasimini eMowabi.
Ukugeleza kwewayini ezikhamelweni sengikumisile;
kakho ozalikhama eklabalala ngentokozo.
Lanxa kulokuklabalala
akusikuklabalala kwentokozo.
34 Umsindo wokukhala kwabo uyaphakama
uvelela eHeshibhoni usiya e-Eliyale laseJahazi,
uvela eZowari usiyafika eHoronayimi le-Egilathi Shelishiya,
ngoba lamanzi aseNimirimi asecitshile.
35 EMowabi ngizabaqeda
labo abanikela iminikelo ezindaweni eziphakemeyo
batshisele labonkulunkulu babo impepha,” kutsho uThixo.
36 “Ngakho inhliziyo yami ikhalela iMowabi njengemfegwana;
iyakhala njengemfegwana ikhalela abantu beKhiri-Haresethi.
Inotho ababeyizuzile kayisekho.
37 Amakhanda wonke aphuciwe
lezindevu zonke zigeliwe;
izandla zonke zisikiwe
lezinkalo zonke zigqokiswe amasaka.
38 Phezu kwezimpahla zonke zezindlu zaseMowabi
lasemagcekeni kazulu,
akulalutho ngaphandle kokukhala,
ngoba iMowabi ngiyibulele
njengembiza engafunwa muntu,” kutsho uThixo.
39 “Yeka ukuphahlazwa kwayo! Yeka ukulila kwabo!
Yeka ukufulathela kweMowabi ilehlazo!
IMowabi isibe yinto yokuhlekwa;
into yokwesatshwa yibo bonke abakhelane layo.”
40 UThixo uthi:
“Khangela! Ukhozi lwehlela phansi ngesiqubu,
lwelulele impiko zalo phezu kweMowabi.
41 IKheriyothi izathunjwa,
lezinqaba zithunjwe.
Ngalolosuku inhliziyo zamabutho aseMowabi
zizakuba njengenhliziyo yowesifazane ohelelwayo.
42 IMowabi izachithwa ingabe isaba yisizwe
ngoba yadelela uThixo.
43 Ukwesaba lomgodi kanye lomjibila kulilindele
lina bantu baseMowabi,”
kutsho uThixo.
44 “Loba ngubani obalekela ukwesaba
uzawela emgodini,
loba ngubani ophuma emgodini
uzabanjwa ngumjibila;
ngoba ngizakwehlisela phezu kweMowabi
umnyaka wokujeziswa kwayo,”
kutsho uThixo.
45 “Emthunzini waseHeshibhoni
ababalekayo bayema kungelasizo,
ngoba umlilo usuphumile eHeshibhoni,
ilangabi elivela phakathi kwakoSihoni;
litshisa amabunzi eMowabi
inkakhayi zamaqhalaqhala alomsindo.
46 Maye kuwe! wena Mowabi!
Abantu baseKhemoshi babhujisiwe;
amadodana athunjiwe
lamadodakazi akho athunjiwe.
47 Kodwa inhlanhla ye-Mowabi ngizayibuyisela
ensukwini ezizayo,”
kutsho uThixo.
Ukwahlulelwa kweMowabi kuphelela lapha.