Ihubo 106
1 Dumisani uThixo.
Bongani uThixo, ngoba ulungile;
uthando lwakhe lumi lanini.
2 Ngubani ongamemezela imisebenzi emikhulu kaThixo
loba atsho ngokugcweleyo udumo lwakhe na?
3 Babusisiwe labo abahlala besenza ngendlela enhle,
abahlezi besenza okulungileyo.
4 Ungikhumbule, Thixo, nxa usuveza umusa ebantwini bakho,
woza ungisize nxatshana usubasindisa,
5 ukuze lami ngikholise ukuphumelela kwalabo obakhethileyo,
ukuze ngabelwe entokozweni yesizwe sakho
ngihlanganyele lelifa lakho ekudumiseni.
6 Sonile, njengalokho abakwenzayo okhokho bethu;
senzile okubi senza izinto ezimbi.
7 Lapho okhokho bethu beseGibhithe,
kabayinakanga imimangaliso yakho;
kabazikhumbulanga izenzo zakho zomusa ezinengi,
bahlamuka besolwandle, uLwandle oluBomvu.
8 Kodwa wabasindisa ngenxa yebizo lakhe,
ukuze amandla akhe amakhulu aziwe.
9 Walukhuza uLwandle oluBomvu, loma qha;
wabahola badabula ezinzikini njengasenkangala.
10 Wabasindisa esandleni sesitha;
wabahlenga esandleni sesitha.
11 Amanzi asibekela izitha zabo,
kakho loyedwa wazo owasindayo.
12 Lapho-ke base bezikholwa izithembiso zakhe
bahlabelela indumiso yakhe.
13 Kodwa baphanga bakukhohlwa lokho ayekwenzile
kabaze balindela ukweluleka kwakhe.
14 Enkangala bakhulelwa yizinkanuko zabo;
khona emqothwini bamlinga uNkulunkulu.
15 Ngakho wabapha lokho abakucelayo,
kodwa wabathela ngomkhuhlane ocikizayo.
16 Ezihonqweni basuka babalomhawu loMosi njalo lango-Aroni,
owayengcwelisiwe kuThixo.
17 Umhlaba wavuleka waginya uDathani;
wagqibela ixuku lika-Abhiramu.
18 Umlilo walavuza phakathi kwabalandeli babo;
ilangabi labatshisa ababi.
19 EHorebhi benza ithole,
bakhonza isithombe esenziwe ngensimbi.
20 Badela ukuKhazimula kwabo
bakhetha isithombe senkunzi edla utshani.
21 Bakhohlwa uNkulunkulu owabasindisayo,
owayenze izinto ezinkulu eGibhithe,
22 imimangaliso elizweni likaHamu
lezenzo ezibabazekayo ngasoLwandle oluBomvu.
23 Ngakho wathi uzababhubhisa
aluba kungesuMosi, owakhethwayo wakhe,
owema phambi kwakhe
ukuvalela ulaka lwakhe ukuze angababhubhisi.
24 Kwathi njalo baleyisa ilizwe elihle;
kabasikholwanga isithembiso sakhe.
25 Bakhonona besemathenteni abo
kabaze bamlalela uThixo.
26 Ngakho wafunga kubo ephakamise isandla sakhe
ukuthi wayezabenza bafele enkangala,
27 enze izizukulwane zabo ziqedwe ngabezizwe
zihlakazeke emazweni wonke.
28 Bazibopha ingathi kusejogweni kuBhali wasePheyori
badla imihlatshelo eyayinikelwe kubonkulunkulu abangaphiliyo;
29 bamthukuthelisa uThixo ngezenzo zabo ezimbi;
kwavela isifo phakathi kwabo.
30 Kodwa uFinehasi wema wancenga
isifo sadeda.
31 Lokhu kwenza kuthiwe wayelungile
kwaziswa izizukulwane zonke ezizayo.
32 Bamzondisa uThixo ngasemthonjeni weMeribha,
uhlupho lwase lusehlela uMosi ngenxa yabo;
33 ngoba bahlamukela uMoya kaNkulunkulu,
uMosi waze wakhupha amazwi amabi ngezindebe zakhe.
34 Kabababhubhisanga abantu bezizwe
njengalokhu ababekulaywe nguThixo,
35 kodwa baphithikana labezizwe
bathatha imikhuba yazo.
36 Bakhonza izithombe zazo,
kwaba yisifu kubo.
37 Benza imihlatshelo ngamadodana abo
lamadodakazi abo emadimonini.
38 Bachitha igazi elalingelacala,
igazi lamadodana lamadodakazi abo,
abenza ngabo imihlatshelo yezithombe zaseKhenani,
ilizwe langcola ngegazi labo.
39 Bazingcolisa ngalokho abakwenzayo;
ngezenzo zabo baziphatha njengeziphingi.
40 Ngakho uThixo wabathukuthelela abantu bakhe
wanengwa yilifa lakhe.
41 Wabanikela kwabezizwe,
izitha zabo zabusa phezu kwabo.
42 Izitha zabo zabancindezela
zababeka ngaphansi kwamandla azo.
43 Izikhathi ezinengi wabakhulula,
kodwa babezimisele ukuhlamuka
bacikizeka ngenxa yesono sabo.
44 Kodwa wananzelela ukuhlupheka kwabo
esezwile ukukhala kwabo;
45 ngenxa yokubahawukela wakhumbula isivumelwano sakhe,
kwathi ngothando lwakhe olukhulu wadeda.
46 Wenza bonke labo ababebathumbile
ukuthi babelesihawu kubo.
47 Sisindise, Oh Thixo Nkulunkulu wethu,
usiqoqe usikhulule phakathi kwezizwe,
ukuze silibonge ibizo lakho elingcwele
sijabule ekukudumiseni.
48 Kabongwe uThixo, uNkulunkulu ka-Israyeli,
kusukela nini kuze kube nininini.
Akuthi bonke abantu bathi, “Ameni!”
Dumisani uThixo.