2
1 Ephakathi kwenhlanzi uJona wakhuleka kuThixo uNkulunkulu wakhe. 2 Wathi:
“Ekuhluphekeni kwami ngambiza uThixo,
wangiphendula.
Ngisekujuleni kwengcwaba ngacela uncedo,
wena wakulalela ukukhala kwami.
3 Wangiphosela ezinzikini,
phakathi emathunjini enlwandle,
amagagasi agubhazela emaceleni wonke;
wonke amagagasi akho
lezimpophoma zawo kwangisibekela.
4 Ngathi, ‘Sengixotshiwe
ebusweni bakho;
kodwa ngizakhangela njalo
ethempelini lakho elingcwele.’
5 Indonga zamanzi zaziqonde ukungimbokotha,
ngangihanqwe yinziki;
inkunkuma yotshani bolwandle yangithandela ekhanda.
6 Ngagalula ngatshona empandeni zezintaba;
umhlaba ongaphansi wangivalela okwaphakade.
Kodwa wena wayikhupha impilo yami egodini,
wena Thixo, Nkulunkulu wami.
7 Lapho impilo yami yayisincipha,
ngakhumbula wena, Thixo,
umkhuleko wami waphakamela kuwe,
ethempelini lakho elingcwele.
8 Labo ababambelela ezithombeni
ezingelamsebenzi balahlekelwa ngumusa ongaba ngowabo.
9 Kodwa mina, ngizakuthi ngihlabela ingoma yokubonga
ngenze umhlatshelo kuwe.
Engikufungileyo ngizakugcwalisa.
Insindiso ivela kuThixo.”
10 UThixo walaya inhlanzi, yona yase imhlanza uJona emhlabathini owomileyo.